text: Sigtet mand løsladt efter grundlovsforhør
  30 juli 2019 kl. 15.48
  Sigtelsen mod en ældre mand i forbindelse med et dødsfald på et plejehjem  i Vojens lyder på manddrab.
  Opdatering: Grundlovsforhøret er nu slut. Syd- og Sønderjyllands Politi oplyser, at den sigtede er blevet løsladt af dommeren, som ikke mente, der var grundlag for fængsling. Manden er forsat sigtet i sagen.
  Den ældre mand, der er sigtet i sagen om en kvindes død på Plejecenter Bregnbjerglunden i Vojens, er sigtet for manddrab. Det oplyser Syd- og Sønderjyllands Politi.
  Han er sigtet efter straffelovens paragrat 237: "Den, som dræber en anden, straffes for manddrab med fængsel fra 5 år indtil på livstid."
  Den 85-årige kvinde blev fundet død mandag aften omkring klokken 21.00. Politiet opfattede dødsfaldet som mistænkeligt, og derfor igangsatte politiet en efterforskning i sagen. Efterforskningen har altså ledt til sigtelse af den ældre mand, der ifølge Syd- og Sønderjyllands Politi har tilknytning til plejehjemmet i Vojens. 
  Grundlovsforhøret, der vil foregå i retten i Sønderborg, vil formentlig begynde klokken 18.00.
  